Evit cheñch eus ar filmoù birvilh ha komediennoù amerikan ez on aet davet ur film faltazi gall kozh. Un istor klasel kenañ a gont : un arzour un tamm c'hwitet a gav war e hent un den a ginnig gwerzhañ dezhañ un dorn sorset. Gant an dorn-se e vo  gouest da livañ kaerañ taolennoù ar bed! Met da ziwall 'zo : ret eo dont a-benn da adwerzhañ an dorn araok mervel, mod all e vo tapet ene "perc'henn" an dorn gant an diaoul…  N'eo ket gwall ziaes kompren an istor ha n'eo ket tort an doare m'eo kontet. Se an hini a zo plijus gant ar filmoù kozh : efedus kenañ e oant. Ar film a bad 1e18, n'eus ket amzer da goll, kontet e vez just istor ar paotr adalek ar mare m'en deus kejet gant ur plac'h yaouank ha bet c'hoant plijout dezhi, met hep donezon na arc'hant  n'eo ket aes!  Ar sonerezh a lak un tamm da soñjal e hini Lenn an Elerc'h (ar penn-kentañ, da c'houde e cheñch mik) fentus eo ^^  Plijet en deus din ar fed e vefe un diskoulm d'an istor met ne echu ket dre ret en un doare mat. Klotañ a ra gant an istor faltazi a vez kontet. Setu, n'eus netra dreist-ordinal gant ar film-se met graet e oa mat ha plijus eo da sellet zoken hirie an deiz! (Un dalenn hepken a zo iskis pa vez diskouezet ar paotr o pakañ ur voest gant e dorn kleiz e vez merzet e tremen an  traoù en tu-gin ^^)